વડોદરા : શહેરના માથાભારે ગોગલ ઉર્ફે રાજુ ભરવાડની હત્યા તેની પ્રેમિકાએ તેની ઓફિસમાં કામ કરતા મિત્રની મદદ લઇને કરી હોવાની ચોંકાવનારી વિગતો જિલ્લા લોકલ ક્રાઇમ બ્રાંચની તપાસમાં બહાર આવી છે. આધારભુત સૂત્રોએ તો ત્યાં સુધી જણાવ્યું હતું કે ગોગલ ભરવાડ તેની પ્રેમિકા પર અમાનુષી અત્યાચાર ગુજારતો હતો. આથી તેની પ્રેમિકા ત્રાહીમામ પોકારી ગઇ હતી. જેને પગલે પ્રેમિકાએ તેની હત્યા કરી હોવાનું જણાય છે. પોલીસે ગોગલની પ્રેમિકા અને તેની હત્યામાં મદદગાર મિત્રની અટકાયત કરીને ઘનિષ્ટ પુછપરછ શરૂ કરી હોવાનું જાણવા મળ્યું છે.